## Pravilnik o uvjetima i postupku izbora učitelja za rad u dopunskoj nastavi s djecom hrvatskih građana u inozemstvu

### NN 94/2001 (30.10.2001.), Pravilnik o uvjetima i postupku izbora učitelja za rad u dopunskoj nastavi s djecom hrvatskih građana u inozemstvu

# MINISTARSTVO PROSVJETE I ŠPORTA

1601

Na temelju članka 7.a Zakona o osnovnom školstvu (»Na­rod­ne novine«,
broj 59/90, 26/93, 27/93, 7/96 i 59/01) ministar prosvjete i športa donio je

## PRAVILNIK

### o uvjetima i postupku izbora uČitelja za rad u dopunskoj nastavi s djecom hrvatskih graĐana u inozemstvu

Članak 1.

Ovim pravilnikom propisuju se uvjeti i postupak izbora učitelja za rad u
dopunskoj nastavi s djecom hrvatskih građana u inozemstvu *(u daljnjem
tekstu: učitelji u hrvatskoj nastavi u inozemstvu),* te kriteriji i mjerila
za njihove plaće i druge novčane naknade.

I. UVJETI I POSTUPAK IZBORA

Članak 2.

Poslove učitelja u hrvatskoj nastavi u inozemstvu mogu obavljati osobe
koje pored općih uvjeta:

– imaju stručnu spremu učitelja ili nastavnika odnosno stručnog suradnika
prema odredbama Zakona o osnovnom školstvu odnosno Zakona o srednjem školstvu,

– vladaju znanjem engleskog,
njemačkog, francuskog, španjolskog ili talijanskog jezika odnosno jezika zemlje
u koju se upućuju.

Prednost pri izboru imaju
učitelji razredne nastave i nastavnici hrvatskog jezika, povijesti i zemljopisa
sa završenim jednopredmetnim ili dvopredmetnim studijem.

Članak 3.

Izbor učitelja u hrvatskoj
nastavi u inozemstvu obavlja se javnim natječajem.

Natječaj iz stavka 1. ovoga
članka raspisuje Ministarstvo prosvjete i športa *(u daljnjem tekstu:
Ministarstvo)*.

Natječaj se objavljuje u
dnevnom tisku i Školskim novinama te oglašava putem Zavoda za zapošljavanje.

Iznimno od stavka 1. ovoga
članka izbor učitelja u hrvatskoj nastavi u inozemstvu može se obaviti bez
javnog natječaja kada za to postoji stvaran i važan razlog (zamjena nenazočnog
radnika, nepuna satnica, i sl.).

Članak 4.

Odabir učitelja u hrvatskoj
nastavi u inozemstvu, u skladu s odredbama ovoga pravilnika, obavlja stručno
povjerenstvo.

Stručno povjerenstvo iz
stavka 1. ovoga članka imenuje ministar prosvjete i športa *(u daljnjem
tekstu: ministar).* Odlukom o imenovanju povjerenstva pobliže se utvrđuju
način rada i zadaci povjerenstva.

Odluku o izboru učitelja u hrvatskoj nastavi u inozemstvu donosi
ministar, na prijedlog stručnog povjerenstva.

II. PRAVA I OBVEZE UČITELJA

Članak 5.

Izabrani učitelji se prije upućivanja u hrvatsku nastavu u inozemstvu
obvezno uključuju u program priprema za rad u dopunskoj nastavi, te u program
metodičkog obrazovanja.

Programe iz stavka 1. ovoga članka utvrđuje i provodi Ministarstvo.

Članak 6.

Učitelji u hrvatskoj nastavi
u inozemstvu upućuju se na rad na rok od dvije godine.

Nakon isteka roka iz stavka
1. ovoga članka učitelj se može uputiti na rad na još dvije godine.

Članak 7.

Sa učiteljima u hrvatskoj
nastavi u inozemstvu sklapa se ugovor o radu.

Ugovorom iz stavka 1. ovog
članka utvrđuje se osobito:

– mjesto rada,

– dan otpočinjanja i
završetka rada,

– plaća i druge novčane naknade,
u skladu s ovim pravilnikom i drugim propisima,

– otkazni rok, te

– druga prava i obveze iz
radnog odnosa.

Ugovor može sadržavati i
uglavke o drugim obvezama uči-
t­e­lja, kao što su izrada projekta, istraživanje i sl.

Članak 8.

Učitelju u hrvatskoj nastavi
u inozemstvu na njegov zahtjev, a uz suglasnost škole, radni odnos kod
prethodnog poslodavca miruje najdulje do prestanka roka iz članka 6. ovoga
pravilnika.

Učitelj se ima pravo vratiti
na rad kod prethodnog poslodav­ca u roku 30 dana od dana prestanka rada u
inozemstvu.

            III. POSLOVI KOORDINATORA

Članak 9.

Iz reda učitelja u hrvatskoj
nastavi u inozemstvu ministar imenuje koordinatora hrvatske nastave u
inozemstvu na rok od četiri godine.

Koordinator iz stavka 1. ovoga
članka organizira hrvatsku nastavu u inozemstvu, prati realizaciju izvođenja
nastave, daje mišljenje o uspješnosti rada učitelja u hrvatskoj nastavi u
inozemstvu, surađuje s prosvjetnim vlastima u zemlji i inozemstvu te podnosi
izvještaj o stanju hrvatske nastave u inozemstvu na pod­ručju za koje je
imenovan.

Poslovi koordinatora pobliže
se utvrđuju odlukom o njegovom imenovanju.

IV. PLAĆE I DRUGE NOVČANE NAKNADE

Članak 10.

Sredstva za isplatu plaća i ostalih novčanih naknada za rad učitelja u
hrvatskoj nastavi u inozemstvu osiguravaju se u Državnom proračunu na poziciji:
Izdaci za obrazovanje djece hrvatskih građana u inozemstvu.

Članak 11.

Plaća učitelja u hrvatskoj
nastavi u inozemstvu s punim radnim vremenom i cijena nastavnog sata obračunava
se prema Tabeli 1. koja je sastavni dio ovoga pravilnika.

Plaća se isplaćuje u valuti
države u kojoj učitelj izvodi nastavu.

Učitelju koji obavlja poslove
koordinatora hrvatske nastave u inozemstvu uvećava se iznos osnovne plaće za 15
%.

Članak 12.

Pri prvom upućivanju na rad u
inozemstvo, kao i prigodom vraćanja s rada, nakon isteka roka iz članka 6.
stavka 2. ovog pravilnika, učitelj u hrvatskoj nastavi u inozemstvu ima pravo
na naknadu troškova osobnog prijevoza autobusom ili vlakom II razreda od mjesta
prebivališta u Republici Hrvatskoj do mjesta u kojem obavlja rad.

Učitelj u hrvatskoj nastavi u
inozemstvu ima pravo na naknadu troškova prijevoza u gradskom i međugradskom
prijevozu, vezanom za obavljanje poslova hrvatske nastave u inozemstvu, u
visini mjesečne karte, koju je dužan predočiti prilikom isplate.

Članak 13.

Ako učitelj organizirano i
planirano te uz suglasnost Ministarstva vodi učenike u posjet domovini,
koristeći sredstva javnog prometa, ima pravo na naknadu troškova osobnog
prijevoza, ukoliko mu na drugi način nije osiguran besplatan prijevoz, te na
troškove punog pansiona »B« kategorije, ako mu na drugi način nije osiguran
besplatan smještaj i prehrana.

Članak 14.

Doprinose za
mirovinsko-invalidsko i zdravstveno osiguranje za učitelje u hrvatskoj nastavi
u inozemstvu uplaćuje Ministarstvo osim za učitelje koji to pravo ostvaruju po
drugoj osnovi.

V. PRIJELAZNE I ZAVRŠNE ODREDBE

Članak 15.

Programi iz članka 5. ovoga pravilnika ministarstvo
će donijeti najkasnije u roku 90 dana od dana stupanja na snagu ovoga
pravilnika.

Članak 16.

Stupanjem na snagu ovog
pravilnika prestaje važiti Pravilnik o odabiru i pripremanju odgajatelja,
učitelja i profesora iz Republike Hrvatske za odgojno-obrazovni rad s našom
djecom u inozemstvu (»Narodne novine«, broj 22/91) i Pravilnik o utvrđivanju
kriterija i mjerila za plaće i novčane naknade odgojno-obrazovnih djelatnika za
rad s našom djecom u inozemstvu (»Narodne novine«, broj 69/91).

Članak 17.

Ovaj pravilnik stupa na snagu
osmog dana od dana objave u »Narodnim novinama«.

Klasa: 602–02/01–01/403

Urbroj: 532–05–02/2–01–1

Zagreb, 25. listopada 2001.

 Ministar
 **dr. sc. Vladimir Strugar**, v.
r.<

if !supportEmptyParas endif

Tabela 1.

if !supportEmptyParas endif

|  |  |  |  |
| --- | --- | --- | --- |
| drŽava | valuta | startna   OSNOVA | iznos    PO satu |
| Francuska | Frf | 7.700 | 70 |
| Njemačka | DEM | 2.300 | 20 |
| Austrija | ATS | 14.700 | 120 |
| Švicarska | Chf | 2.400 | 20 |
| Belgija i Luksembug | BEC | 45.000 | 270 |
| Velika Britanija | Gbp | 800 | 6 |
| Nizozemska | Nlg | 2.700 | 20 |
| Australija | Aud | 1.500 | 10 |

if !supportEmptyParas endif

if !supportEmptyParas endif

Pravilnik, NN 94/2001-1601